Nevenka Fernández

**Nevenka Fernández**, nada en 1975, é unha economista española. Foi concelleira de Facenda de Ponferrada entre 1999 e 2000.

É coñecida por ser a primeira española en lograr a condena dun cargo político, Ismael Álvarez, alcalde de Ponferrada, por acoso sexual despois de que se introducise o delito no Código Penal español de 1999. A inicios de 2021 residía no Reino Unido a onde se exiliara tras denunciar o acoso.

## Traxectoria 
Licenciada en Económicas pola Universidade CEU-San Pablo e co mestrado en Auditoría pola Universidade Complutense de Madrid, traballou en Arthur Andersen en Madrid. Acabou a carreira pouco antes das eleccións municipais de 1999 cando Carlos López Riesco lle fíxo a oferta de ser a número tres da lista do Partido Popular de Ponferrada liderada por Ismael Álvarez. Tras a vitoria electoral asumiu a Concellaría de Facenda no Concello de Ponferrada.

## Denuncia de acoso sexual 
En setembro de 2000 pediu a baixa por depresión no Concello de Ponferrada e trasladouse a Madrid. Nevenka, que entón tiña 24 anos, denunciou ser acosada sexualmente e laboralmente no ano 2000 polo entón alcalde de Ponferrada Ismael Álvarez, membro do seu propio partido, o Partido Popular tras finalizar a relación que mantivera con el durante algúns meses, iniciada a finais de 1999. O 26 de marzo de 2001 Nevenka Fernández denunciou publicamente a Ismael Álvarez por acoso sexual.

En abril de 2001 ratificou a querela por acoso ante o Tribunal Superior de Xustiza de Madrid declarando: «Falar salvoume».

A Asociación para a Defensa da Muller Acosada, que inicialmente exercera a acusación particular, retirouse pouco antes de comezar o xuízo argumentando que perdera a confianza en Nevenka Fernández.

A sentenza, coñecida o 30 de maio de 2002, impuxo ao seu exnoivo, o exalcalde de Ponferrada Ismael Álvarez, a pena mínima, mais o caso fixo historia: por primeira vez un político español era condenado por acoso sexual. Ana Botella, muller do entón presidente do Goberno, José María Aznar, encomiou a actuación do acosador: «Hai que ter un respecto total polo alcalde de Ponferrada, que tivo unha postura impecábel ao dimitir antes de que haxa unha sentenza firme», sinalou. Da mesma postura foi o entón presidente do senado e do Partido Popular na Comunidade de Madrid, Pío García-Escudeiro.

O fiscal, José Luís García Ancos, que terminou sendo apartado do caso, someteu a vítima a un polémico interrogatorio cuestionando a súa denuncia: «Vostede non é a empregada de Hipercor que lle tocan o cu e ten que aturar porque é o pan dos seus fillos!» e sinalando nunha entrevista de radio que dicía que, dun dos testemuños do xuízo, «desprendíase que se quería dicir que Nevenka, sendo unha colexiala, era unha putilla».

### Consecuencias 
Nevenka gañou a batalla xudicial mais perdeu a batalla social. Tras a denuncia resultoulle difícil atopar traballo en España e finalmente decidiu trasladar a súa residencia a Londres mentres Álvarez seguiu en Ponferrada e volveu presentarse ás eleccións municipais en 2011 obtendo 5.719 sufraxios, cinco concelleiros e un 16,53% dos apoios. Foi a terceira forza política máis votada e o apertado resultado político outorgoulle un papel decisivo na configuración da alcaldía. O acosador tivo apoios da importancia de Amancio Prada. 

O xornalista Juan José Millás escribiu en 2004 o libro *Hay algo que no es como me dicen: El caso de Nevenka Fernández contra la realidad* sobre o caso Nevenka.
miniatura|Monumento a Nevenka Fernández en Ponferrada (2023)
Como mostra deste recoñecemento instalouse un monumento na rotonda da Avenida del Castillo, onde se ve a faciana de Nevenka Fernández xunto a frase "Gracias por tu valentía". No acto estivo presente a Delegada do Goberno contra a violencia machista nese momento, Victoria Rosell.

En 2024 estreouse o filme *Soy Nevenka*. 

## Docuserie *Nevenka* 
Netflix estrenou en 2021 a docuserie *Nevenka*, dirixida por Maribel Sánchez-Maroto, no que Nevenka Fernández rompe o seu silencio tras 20 anos da súa denuncia e da sentenza.

## Obra de teatro *Nevenka* 
A dramaturga María Goricelaya escribiu e dirixiu a obra de teatro documental *Nevenka*, que foi estreada o 10 de marzo de 2023 no Teatro Alhambra de Granada coa compañía Histrión Teatro.

## Bibliografía 
; Libros

* 2004 - Juan José Millás; *Hay algo que no es como me dicen: El caso de Nevenka Fernández contra la realidad*, Editorial Aguilar, ISBN 84-03-09471-X.
* 2005 - Juan José Millás; *Hay algo que no es como me dicen: El caso de Nevenka Fernández contra la realidad*, Editorial Suma de Letras, ISBN 84-663-1459-8.
* 2019 - Milica Lilic, *El acoso laboral y sexual a las mujeres en la novela española del siglo XXI* (Tese de doutoramento de Milica Lilic), Universidade de Granada.

; Artigos de revistas e prensa

* 2002 - Diego Caballero, *Acoso a Nevenka, derribo del fiscal*, Cambio 16, ISSN 0211-285X, Nº. 1589 (MAIO 20), 2002, páxs. 24-25.
* 2004 - Nanina Santos Castroviejo, *El caso de Nevenka Fernández*, Página abierta, ISSN 1132-8886, Nº. 152 (outubro de 2004 (Exemplar dedicado a: 30 aniversario del 25 de Abril: La II República portuguesa), páxs. 40-43. http://www.pensamientocritico.org/nansan1004.htm
* 2013 - Luis García del Cañuelo, *De cómo Cantó desbarra sobre la violencia de género, mientras el PSOE de Ponferrada pacta con el edil del "caso Nevenka", El siglo de Europa, ISSN 2254-9234, Nº. 1008, 2013, páxs. 6-7.*
* 2017 - Juan José Millás, *Perro mundo.* *Cuando Nevenka Fernández denunció el acoso sexual del entonces alcalde de Ponferrada, sufrió el aislamiento de la izquierda y los movimientos feministas, seguramente porque era de derechas, guapa e inteligente*, El País, 8/12/2017
* 2017 - Milica Lilic, *Acoso sexual en la novela testimonial sobre el "caso nevenka" de Juan José Millás, Raudem: Revista de estudios de las mujeres, ISSN-e 2340-9630, Nº. 5, 2017, páxs. 165-191.*
* 2020 - Milica Lilic, ''De micromachismos a acoso sexual en la novela testimonial sobre el “caso Nevenka” de Juan José Millás, en 'Cartografía de los micromachismos: dinámicas y violencia simbólica', coord. por Eva Hernández Martínez; Juan-Carlos Suárez-Villegas (ed. lit.), Natalia Martínez Pérez (ed. lit.), Paola Panarese (ed. lit.), 2020, ISBN 978-84-1377-311-7, páxs. 876-890*
* 2021 - Milica Lilic, *La narración y su finalidad en dos novelas testimoniales sobre el acoso laboral y sexual femeninoen la España del siglo XXI'', nº 26 de xaneiro de 2021, Revista Letral, 26 de xaneiro de 2021, DOI:http://doi.org/10.30827./RL.v0i26.15929

## Véxase tamén 
### Ligazóns externas 
* Perro mundo. Cuando Nevenka Fernández denunció el acoso sexual del entonces alcalde de Ponferrada, sufrió el aislamiento de la izquierda y los movimientos feministas, seguramente porque era de derechas, guapa e inteligente, Juan José Millas, El País, 8/12/2017
* Caso Nevenka Fernández: todas las claves (y las injusticias) del primer Me Too de España que ahora llega a Netflix, Women Now, 9/2/2021
* Nevenka Fernández rompe su silencio y relata el acoso sexual de Ismael Álvarez en un documental que estrenará Netflix, ileon.com, 8/2/2021
* Nevenka Fernández y el precio de la verdad, El País, 26/2/2021

## Notas